Beweerde messteker soek ná aanval op pasiënt | Netwerk24
Beweerde messteker soek ná aanval op pasiënt
Deur Cara-Lee Dorfling 11 November 2019 17:55
Die polisie in die Oos-Kaap soek steeds na die aanvaller wat 'n man in 'n hospitaal se ongevalle-afdeling doodgesteek het.
Die oorledene (28) is Sondag in die vroeë oggendure met 'n meswond aan sy bors in die All Saints-hospitaal in Ngcobo opgeneem.
Die aanvaller het omstreeks 03:00 met 'n mes in sy hand by die hospitaalkamer ingebars en blykbaar aangevoer hy is daar om die "werk klaar te maak", voordat hy die slagoffer doodgesteek het.
Sizwe Kupelo, woordvoerder vir die Oos-Kaap se gesondheidsdepartement, sê ondanks die tien veiligheidswagte wat by verskeie punte van die hospitaal geplaas is, het die aanvaller sy pad tot in die hospitaal oopgedwing deur mense met die mes te dreig.
"Die dokter en verpleegsters het vir hul lewe gevlug, terwyl veiligheidswagte nie die man kon keer om die pasiënt dood te steek het nie," het Kupelo gesê.
Die aanvaller het glo weggehardloop voordat die polisie op die toneel aangekom het.
Kapt. Namhla Mdleleni, polisiewoordvoerder, het Maandagmiddag gesê die polisie volg alle leidrade op, maar niemand is tot dusver vir die moord in hegtenis geneem nie.
Hospitaalpersoneel wat Sondag tydens die aanval teenwoordig was, sal by die Nelson Mandela- akademiese hospitaal traumaberading ondergaan, het Kupelo gesê.
Die hospitaal se veiligheidsmaatreëls word ook hersien, maar Kupelo sê hospitale sal steeds vuurwapenvrye gebiede wees, selfs al word private veiligheidswagte gebruik.
"Ons geriewe word oënskynlik geteiken omdat misdadigers weet hospitale en klinieke is vuurwapenvrye gebiede. Wetteloosheid kan egter nie geduld word nie. Daarom doen ons 'n beroep op die regstelsel om die swaarste vonnisse op te lê vir diegene wat hospitale en klinieke teiken," het Kupelo gesê.
Mdleleni het die gemeenskap aangemoedig om enige inligting rakende die moord by die polisie by 082 302 7484 aan te meld.
* In 'n onverwante voorval Vrydag het 'n oplettende veiligheidswag by die provinsiale hospitaal in Uitenhage 'n moontlike skietvoorval binne die hospitaal voorkom.
Volgens Kupelo het die veiligheidswag 'n gewapende pasiënt oorrompel en die vuurwapen afgevat wat hy glo by 'n polisiebeampte gesteel het.
Kupelo sê die pasiënt is vermoedelik geestelik versteurd.
"Die veiligheidswag wat die man gekeer het voor enige skote afgevuur is, verdien lof vir sy dapperheid en vinnige optrede," het Kupelo gesê.